Bemærkninger til forslaget

**Almindelige bemærkninger**

**1. Indledning**

Formålet med indeværende ændringsforslag er at sikre, at alle borgere med lave indkomster, bliver ligestillet i forhold til størrelsen af det beløb, de kan modtage i børnetilskud, uanset hvordan de opnår deres indtægt.

I forbindelse med forarbejdet til reform af lovgivningen om offentlig hjælp gennemførte VIVE – Det Nationale Forsknings- og Analysecenter for Velfærd en analyse, der viste, at der er opstået en praksis i kommunerne, hvor kommunerne udbetaler et børnetillæg – foruden det almindelige børnetilskud - som offentlig hjælp. Der findes ikke hjemmel til udbetaling af dette børnetillæg i den gældende landstingsforordning om offentlig hjælp.

Herudover ydes der i dag – ud over det almindelige børnetilskud – en række forskellige børnetillæg fra ordninger i henholdsvis lovgivningerne om alderspension, førtidspension, elevstøtte og studiestøtte.

Dette har medført, at visse lavindkomst familier er blevet forfordelt i forhold til andre lavindkomst familier, da børnetillæg har samme formål som børnetilskud, dvs. at yde tilskud til barnets forsørgelse.

Der indføres derfor med indeværende ændringsforslag en ny ordning, der samler alle de omtalte børnetillægsordninger i et nyt samlet børnetilskud, som alene baserer sig på modtagerenes aktuelle indkomst, uanset hvordan de opnår deres indtægt.

**2. Hovedpunkter i forslaget**

Hovedformålet med forslaget er at lave en ny ordning, der skal sikre, at alle familier med en årlig aktuel indkomst på under 136.000 kr. får ret til at modtage et ”højere” børnetilskud, uanset hvordan de opnår deres indtægt, ved at samle midlerne fra alle de ordninger om børnetillæg, der i dag eksisterer i andre lovgivninger

Dette ”højere” børnetilskud skal således træde i stedet for de ordninger, der i dag eksisterer i henholdsvis lovgivningerne om alderspension, førtidspension, elevstøtte og studiestøtte.

I den nedenstående figur vises forskellen pr. måned mellem det nuværende børnetilskud, uden de mulige børnetillæg, og den fremtidige ordning med et samlet børnetilskud ved et barn.



Formålet er således at samle alle midlerne fra det nuværende børnetilskud og børnetillægsordningerne i et samlet børnetilskud og derigennem sikre, at alle lavindkomstfamilier, uanset hvordan de opnår deres indtægt, vil modtage det samme i børnetilskud. Herved bliver der ligebehandling og der skabes yderligere motivation til at overgå til selvforsørgelse.

Som en konsekvens heraf ophæver ændringsforslaget de ordninger, der i dag eksisterer i henholdsvis lovgivningerne om alderspension, førtidspension, elevstøtte og studiestøtte.

Forslaget bibeholder dog muligheden for at uddannelsesstøtte kan ydes i form af børnetillæg til grønlandske studerende der studerer uden for Grønand og modtager uddannelsesstøtte efter loven, samt studerende der i henhold til internationale overenskomster, der har virkning for Grønland, sidestilles med danske statsborgere i forhold til ret til uddannelsesstøtte.

Baggrunden herfor er, at der for at modtage børnetilskud efter Inatsisartutloven om børnetilskud stilles krav om, at barnet har hjemkommune i Grønland, og at den, der er berettiget til at få tilskuddet udbetalt, har fast bopæl og er tilmeldt folkeregistret i Grønland samt har dansk indfødsret eller har haft bopæl i Grønland det seneste år.

Muligheden for at give børnetillæg til disse to grupper studerende bibeholdes derfor som i dag.

**3. Økonomiske og administrative konsekvenser for det offentlige**

Ved ændringsforslaget samles alle børnetillæg fra alderspension, førtidspension, studiestøtte og elevstøtte i en lov. Den nye lov sidestiller alle lavindkomstgrupper, så børnetillægget ikke kun tilfalder borgere på førnævnte ordninger, men også tildeles borgere på offentlig hjælp og borgere med lave indkomster.

Der er i alt 3.591 modtagere af børnetilskud, som ligger til grund for beregningen. Indkomstfordelingen fremgår af nedenstående tabel.

Tabel 1. Antal modtagere af børnetillæg i forhold til indkomst.

|  |  |  |  |  |  |
| --- | --- | --- | --- | --- | --- |
| **Indkomst** | **I alt** | **1 barn** | **2 børn** | **3-4 børn** | **5+ børn** |
| **I alt** | 3.591 | 1.911 | 1.038 | 572 | 70 |
| **0 - 130.000 kr.** | 1.352 | 816 | 362 | 152 | 22 |
| **130.001 – 180.000 kr.** | 445 | 272 | 102 | 65 | 6 |
| **180.001 – 280.000 kr.** | 966 | 523 | 272 | 155 | 16 |
| **280.001 + kr.** | 828 | 300 | 302 | 200 | 26 |

Børnetillæg til visse studerende

Forslaget giver som beskrevet under punkt 2 mulighed for at give et børnetilskud til de studerende, der modtager uddannelsesstøtte efter Inatsisartutloven om uddannelsesstøtte, mens de studerer i Danmark.

Der er alene tale om et meget beskedent antal studerende, der vil blive omfattet af denne ordning, da langt hovedparten af de grønlandske studerende, der studerer i Danmark, vil modtage et børnetillæg som en del af den danske SU-ordning og derfor ikke er omfattet heraf.

Der har de seneste år alene været mellem 5-10 studerende, der vil blive omfattet af denne ordning, og de har i gennemsnit haft 1,7 barn. Udgifterne hertil vil således blive mellem (5 x 6000 x 1,7) 51.000 kr. og (10 x 6000 x 1,7) 102.000 kr. om året.

Der er ligeledes tale om ganske få studerende der i henhold til internationale overenskomster, der har virkning for Grønland, sidestilles med danske statsborgere i forhold til ret til uddannelsesstøtte, hvorfor disse heller ikke udgør nogen nævneværdig udgift.

Den samlede udgift for at bibeholde børnetillægget for disse to grupper studerende skønnes således at være omkring 100.000 kr. om året.

Samlede udgifter

Loven er hovedsagligt en omfordeling af allerede anvendte midler, hvor elevstøtte og studiestøtte fastholdes ved et barn, men nedsættes ved mere end et barn.

Lovforslaget vil samlet set koste landskassen omkring 7,9 mio. kr. fra og med 2023, se nedenstående tabel.

|  |  |
| --- | --- |
| Merudgifter i mio. kr. | 2023 |
| Studiestøtte | -20 mio. kr. |
| Alderspension | -0,2 mio. kr. |
| Førtidspension | -6 mio. kr. |
| Elevstøtte | -2,5 mio. kr. |
| Børnetillæg til visse studerende | +0,1 mio. kr. |
| Nyt børnebidrag | 36,5 mio. kr. |
| Samlet  |  7,9 mio. kr. |

Kilde: Grønlands Statistik

De i tabellen angivne beløb for studiestøtte, førtidspension, alderspension og elevstøtte er taget fra finansloven (de kommunale og Selvstyrets regnskaber) for 2019.

**4. Økonomiske og administrative konsekvenser for erhvervslivet**

Forslaget får ingen økonomiske eller administrative konsekvenser for erhvervslivet.

**5. Konsekvenser for miljø, natur og folkesundhed**

Forslaget får ingen konsekvenser for miljø, natur og folkesundheden.

**6. Konsekvenser for borgerne**

Ved at hæve børnebidraget sker der en omfordeling af børnetillægget fra førtidspensionister, alderspensionister, studerende og lærlinge, til alle lavindkomstgrupper.

Modtagere af offentlig hjælp og lavindkomstgrupper med en indkomst under 136.000 kr. vil mærke en markant forbedring af tilskuddet pr. barn.

Førtidspensionister, alderspensionister, studerende og lærlinge vil ikke mærke en konsekvens ved et barn, da beløbet er tilsvarende beløbet i den nuværende lovgivning. Ved flere børn vil disse grupper dog mærke en nedsættelse af det samlede børnetilskud i forhold til nuværende lovgivning. Børnetilskuddet for familier med to børn vil for studerende, elever samt alders- og førtidspensionister resultere i en ændring på 200 kr. per barn inden skat. For familier med 3 børn vil det resultere i en ændring på 400 kr. per barn, ligesom det for familier med 4 børn betyder en ændring på 500 kr. per barn. For familier med flere end 5 børn vil børnetilskuddet være tilsvarende den gældende.

Forslaget tilgodeser dog ikke kun lavindkomstgruppen. Ved at samle og hæve børnebidraget tilgodeser forslaget også mellemindkomstgruppen, som vil opleve en mindre stigning i børnebidraget, som først bortfalder ved en indkomst på 390.000 kr. ved et barn.

**7. Andre væsentlige konsekvenser**

Forslaget forventes ikke at få andre væsentlige konsekvenser.

**8. Høring**

Forslaget har i perioden xx. xXx 2021 til xx. xXx 2021 været offentliggjort på høringsportalen på www.naalakkersuisut.gl.

Forslaget har i perioden xx. xXx 2021 til xx. xXx 2021 været i høring hos følgende høringsparter:

**Bemærkninger til forslagets enkelte bestemmelser**

*Til § 1*

Til nr. 1

Til§ 4, stk. 1.

Bestemmelsen fastsætter de maksimale årlige takster for børnetilskud pr. 1. januar 2021. Som noget nyt fastsættes der forskellige grænser alt efter, hvor mange børn barnets forsørger har. Beløbene vil årligt blive reguleret i henhold til stk. 6, og de årlige satser offentliggøres herefter på Naalakkersuisuts hjemmeside i ”Cirkulære om gældende sociale kontantydelser”

Til § 4, stk. 2.

Bestemmelsen fastsætter, at børnetilskuddet aftrappes lineært, samt at friholdelsesbeløbet udgør 136.000 kr.

Til § 4, stk. 3.

Bestemmelsen fastsætter de aftrapningsprocenter, som skal indgå i beregningen af børnetilskud. Som noget nyt fastsættes der forskellige aftrapningsprocenter alt efter, hvor mange børn barnets forsørger har. Aftrapningsprocenten er stigende ved flere børn, hvilket skal medføre, at den tilskudsberettigede vil modtage en højere takst for det første barn og herefter et mindre beløb for de efterfølgende børn.

Til § 4, stk. 4.

Denne bestemmelse fastsætter, at børnetilskud beregnes således, at indtægtsgrundlaget multipliceret med aftrapningsprocenten fratrækkes det maksimale børnetilskud. Indtægtsgrundlaget udgøres af den aktuelle indkomst fratrukket det indkomstafhængige friholdelsesbeløb, som fremgår af stk. 2.

Beregningen kan således opstilles i følgende model:

Maksimalt børnetilskud – (aktuel indkomst – (136.000 kr. x aftrapningsprocent)) = børnetilskud

Til 4, stk. 5.

Bestemmelsen fastsætter, at hverken børnetilskudsydelsen eller indtægtsgrundlaget kan være negativ i den ovenstående beregning.

Til§ 4, stk. 6.

Bestemmelsen fastsætter, at børnetilskuddet årligt pristalsreguleres med satstilpasningsprocenten jf. §§ 2-4 i Inatsisartutlov nr. 9 af 1. juni 2017 om en satstilpasningsprocent og om aktuel indkomst. Den regulerede sats vil årligt blive offentliggjort på Naalakkersuisuts hjemmeside i ”Cirkulære om gældende sociale kontantydelser”.

*Til § 2*

Til nr. 1

Bestemmelsen er i al væsentlighed en videreførelse af den gældende § 14, stk. 1 i Inatsisartutlov om uddannelsesstøtte. Den eneste ændring er, at muligheden for at uddannelsesstøtte kan ydes i form af børnetillæg, udgår. Baggrunden herfor er, at midlerne fra ordningen skal indgå i den nye børnetilskudsmodel, således at alle særordninger om børnetillæg for enkelte grupper afskaffes og midlerne herefter samles i et børnetilskud, som alene er baseret på personens indkomst og ikke livssituation. Der henvises endvidere til punkt 2 i de almindelige bemærkninger.

I bestemmelsens 1. pkt. præciseres det, at det er de i bestemmelsen angivne støtteformer, som bevilling af uddannelsesstøtte konkret kan udmøntes i. Som det fremgår, består uddannelsesstøtte af samtlige de i bestemmelsen nævnte støtteformer, således at både f.eks. stipendium og særydelser er uddannelsesstøtte. Ved stipendium forstås det beløb, som den studerende ydes som støtte til dækning af leveomkostningerne. Når bestemmelsen sammenholdes med stk. 4, vil Naalakkersuisut kunne fastsætte regler om, hvilke støtteformer der konkret skal anvendes i forhold til forskellige uddannelsestyper. Der er herved tale om en videreførelse af den gældende praksis i relation til samspillet mellem lovgivning og administrativ regulering.

I bestemmelsens 2. pkt. fremhæves det, for så vidt angår videregående uddannelser, at uddannelsesstøtten i forhold til disse er baseret på det såkaldte klippekortsystem, som altså betragtes som et begrænset system. Dette relaterer sig til, at der ydes den studerende et antal klip, således at hvert klip svarer til en måneds uddannelsesstøtte. Det kan eksempelvis nævnes, at et klippekort under den nuværende ordning er udstyret med 82 klip, som også kaldes ”rammen”. Spørgsmålet om ordningens tidsbegrænsning relaterer sig til det forhold, at der ikke længere kan ydes uddannelsesstøtte, når der ikke længere er flere klip tilbage i rammen.

Til nr. 2.

Bestemmelsen fastslår, at der, udover de ydelser der kan ydes efter Inatsisartutlov om uddannelsesstøtte § 14, stk. 1, i visse situationer ligeledes kan ydes et børnetillæg.

Der kan således ydes et yderligere børnetillæg til de studerende, der studerer uden for Grønland, såfremt den studerende er berettiget til at modtage uddannelsesstøtte efter Inatsisartutlov om uddannelsesstøtte § 2 og at uddannelsen er godkendt efter Inatsisartutlov om uddannelsesstøtte § 8.

Herudover giver bestemmelsen mulighed for, at der kan ydes et yderligere børnetillæg til studerende der i henhold til internationale overenskomster, der har virkning for Grønland, sidestilles med danske statsborgere i forhold til ret til uddannelsesstøtte. For så vidt angår internationale overenskomster er det ikke tilstrækkeligt, at overenskomsten har

virkning for Danmark, idet det afgørende er, om aftalen har virkning for Grønland, se ligeledes bemærkningerne til Inatsisartutlov om uddannelsesstøtte § 2, stk. 1, nr. 1.

Satsen for børnetillægget fastsættes, som ydelserne efter Inatsisartutlov om uddannelsesstøtte § 14, stk. 1, efter Inatsisartutlov om uddannelsesstøtte § 14, stk. 3.

*Til § 3*

Til nr. 1.

§§ 14-15 om børnetillæg for alderspensionister ophæves. Baggrunden herfor er, at midlerne fra ordningen skal indgå i den nye børnetilskudsmodel, således at alle særordninger for enkelte grupper afskaffes og midlerne herefter samles i et børnetilskud, som alene er baseret på personens indkomst og ikke livssituation. Der henvises endvidere til punkt 2 i de almindelige bemærkninger.

*Til § 4*

Til nr. 1.

§§ 26-28 om børnetillæg for førtidspensionister ophæves. Baggrunden herfor er, at midlerne fra ordningen skal indgå i den nye børnetilskudsmodel, således at alle særordninger for enkelte grupper afskaffes og midlerne herefter samles i et samlet børnetilskud, som alene er baseret på personens indkomst og ikke livssituation. Der henvises endvidere til punkt 2 i de almindelige bemærkninger.

*Til § 5*

Til nr. 1.

Bestemmelsen er i al væsentlighed en videreførelse af den gældende § 6 i Inatsisartutlov om elevstøtte. Den eneste ændring er, at muligheden for at elevstøtte kan ydes i form af børnetillæg, udgår. Baggrunden herfor er, at midlerne fra ordningen skal indgå i den nye børnetilskudsmodel, således at alle særordninger om børnetillæg for enkelte grupper afskaffes og midlerne herefter samles i et samlet børnetilskud, som alene er baseret på personens

indkomst og ikke livssituation. Der henvises endvidere til punkt 2 i de almindelige bemærkninger.

Til stk. 1

Bestemmelsen fastslår, at elevstøtten kan ydes i form af stipendium, hvis beløb er fastsat i § 7. Bestemmelsen fastsætter, at elevstøtte ud over det månedlige stipendium ligeledes kan ydes i form af frirejser.

Til stk. 2

Bestemmelsen bemyndiger Naalakkersuisut til at fastsætte nærmere regler om kosttillæg, fratrækning af beløb for fri logi og betingelserne for at modtage frirejser. Reglerne forudsættes fastsat i bekendtgørelsesform, i det omfang reglerne retter sig mod borgerne.

Naalakkersuisut kan efter bestemmelsen træffe beslutning om, hvordan kost og logi skal værdisættes. Tilskud til unge under 18 år, som ikke har mulighed eller kun mulighed for delvis bespisning på kollegium, fastsættes dog ikke i bekendtgørelsesform. Her er taksterne fastsat i Inatsisartutlovens § 7, nr. 1.

I forhold til frirejser kan Naalakkersuisut for eksempel fastsætte bestemmelser om hvilke begivenheder, som kan give mulighed for frirejser og under hvilke betingelser frirejser skal gives.

*Til § 6*

Bestemmelsen fastslår, at Inatsisartutloven træder i kraft den xx.xXx 2023

|  |
| --- |
| **Lovforslaget sammenholdt med gældende lov** |
| *Gældende formulering* | *Lovforslaget* |
|  | **§ 1**I Inatsisartutlov nr. 9 af 7. december 2009 om børnetilskud som ændret ved Inatsisartutlov nr. 7 af 27. november 2018 om ændring af Inatsisartutlov om børnetilskud foretages følgende ændringer: |
|  **§ 4.** Størrelsen af det maksimale børnetilskud udgør 8.477 kr. om året pr. barn. *Stk. 2.* Børnetilskuddet aftrappes lineært ved stigende indkomst. Aftrapningen af børnetilskuddet starter ved en samlet aktuel indkomst på 130.000 kr. Beløbsgrænsen hæves med 25.000 kr. for hvert barn ud over det første. *Stk. 3.* Aftrapningen sker med anvendelse af differentierede aftrapningsprocenter. Aftrapningsprocenten udgør 3,5 pct. pr. barn, der indgår i beregningsgrundlaget. *Stk. 4.* Børnetilskuddet beregnes således, at indtægtsgrundlaget multipliceret med aftrapningsprocenten fratrækkes det maksimale børnetilskud. Indtægtsgrundlaget udgøres af den aktuelle indkomst fratrukket det indkomstafhængige friholdelsesbeløb, jf. stk. 2. *Stk. 5.* Hverken børnetilskudsydelsen eller indtægtsgrundlaget kan være negativ. *Stk. 6.* Beløbene i stk. 1 og stk. 2 reguleres årligt med satstilpasningsprocenten for det pågældende finansår jf. § 3 i Inatsisartutlov om en satstilpasningsprocent og om aktuel indkomst. | **1.** § 4 affattes således:” **§ 4.** Størrelsen af det maksimale børnetilskud til barnets forsørger udgør årligt:1) 20.400kr. ved 1 barn,2) 34.594 kr. ved 2 børn,3) 45.891 kr. ved 3 børn, og4) 57.188 kr. ved 4 eller flere børn. *Stk. 2.* Børnetilskuddet efter stk. 1 aftrappes lineært ved stigende indkomst. Aftrapningen af børnetilskuddet starter ved en samlet aktuel indkomst på 136.000 kr.  *Stk. 3.* Aftrapningen sker med anvendelse af differentierede aftrapningsprocenter. Aftrapningsprocenten der indgår i beregningsgrundlaget udgør:1) 8,00 pct. ved 1 barn,2) 12,7 pct. ved 2 børn,3) 15,1 pct. ved 3 børn, og4) 17,7 pct. ved 4 eller flere børn.  *Stk. 4.* Børnetilskuddet beregnes således, at indtægtsgrundlaget multipliceret med aftrapningsprocenten fratrækkes det maksimale børnetilskud. Indtægtsgrundlaget udgøres af den aktuelle indkomst fratrukket det indkomstafhængige friholdelsesbeløb, jf. stk. 2. *Stk. 5.* Hverken børnetilskudsydelsen efter stk. 1 eller indtægtsgrundlaget kan være negativ. *Stk. 6.* Beløbene i stk. 1 og stk. 2 reguleres årligt med satstilpasningsprocenten for det pågældende finansår jf. § 3 i Inatsisartutlov om en satstilpasningsprocent og om aktuel indkomst. |
|  | **§ 2**I Inatsisartutlov nr. 45 af 23. november 2017 om elevstøtte foretages følgende ændringer: |
|  **§ 6.** Elevstøtten kan ydes i form af stipendium, børnetillæg og frirejser. *Stk. 2.* Naalakkersuisut kan fastsætte nærmere regler om kosttillæg, fratrækning af beløb for fri logi, børnetillæggets størrelse og om betingelserne for at modtage frirejser og børnetillæg. | **1.** § 6 affattes således:”  **§** **6.** Elevstøtten kan ydes i form af stipendium og frirejser. *Stk. 2.* Naalakkersuisut kan fastsætte nærmere regler om kosttillæg, fratrækning af beløb for fri logi og om betingelserne for at modtage frirejser. |
|  | **§ 3**I Inatsisartutlov nr. 20 af 23. november 2015 om alderspension, som ændret ved Inatsisartutlov nr. 24 af 7. december 2015 om ændring af Inatsisartutlov nr. 20 af 23. november 2015 om alderspension, Inatsisartutlov nr. 6 af 2. juni 2017 om ændring af Inatsisartutlov om alderspension og Inatsisartutlov nr. 35 af 28. november 2019 om ændring af Inatsisartutlov om alderspension foretages følgende ændringer: |
| *Børnetillæg* **§ 14.** Til en alderspensionist, der har forsørgerpligt over for børn under 18 år, udbetales for hvert barn et børnetillæg. Tillægget udbetales, uanset om forsørgerpligten opfyldes gennem direkte forsørgelse eller ved udbetaling af underholdsbidrag. *Stk. 2.* Opfyldes forsørgelsespligten ved betaling af underholdsbidrag, udbetales børnetillægget direkte til den, der er berettiget til at modtage bidraget. *Stk. 3.* Børnetillæg kan ikke udbetales direkte til et barn. Stk. 4. Børnetillæg udbetales med et månedligt beløb, der svarer til det normalbidrag, der årligt fastsættes på finansloven, jf. dog stk. 6. *Stk. 5.* Er begge forsørgere alderspensionister, udbetales der 1 børnetillæg pr. barn til hver alderspensionist. *Stk. 6.* Er en alderspensionist forpligtet til at betale underholdsbidrag til et barn, udbetales børnetillægget halvårligt, medmindre der er aftalt eller fastsat en anden betalingsperiode. Betales underholdsbidrag for en kortere eller længere periode end halvårlig, udbetales hele børnetillægget 1 gang for denne periode. *Stk. 7.* Bor et barn hos en anden end alderspensionisten, og er alderspensionisten forpligtet til at betale underholdsbidrag til barnet, udbetales børnetillægget til den, der er berettiget til at modtage bidraget. *Stk. 8.* Børnetillæg udbetales ikke til en alderspensionist, der har fast bopæl uden for Grønland. **§ 15.**  Børnetillæg bortfalder, når et eller flere af følgende kriterier opfyldes:1) Barnet er anbragt uden for hjemmet efter Landstingsforordningen om hjælp til børn og unge eller forsørges i øvrigt fuldt ud af det offentlige.2) Barnet modtager uddannelsesstøtte, herunder praktikstøtte, efter reglerne herom.3) Barnet selv får forsørgelsespligt over for en ægtefælle, registreret partner eller barn. | **1.** §§ 14-15 ophæves. |
|  | **§ 4**I Inatsisartutlov nr. 40 af 9. december 2015 om førtidspension, som ændret ved Inatsisartutlov nr. 19 af 28. november 2016 om ændring af Inatsisartutlov om førtidspension, Inatsisartutlov nr. 40 af 23. november 2017 om ændring af Inatsisartutlov om førtidspension, Inatsisartutlov nr. 6 af 27. november 2018 om ændring af Inatsisartutlov om førtidspension Inatsisartutlov nr. 28 af 28. november 2019 om ændring af Inatsisartutlov om førtidspension og Inatsisartutlov nr. 6 af 19. november 2020 om ændring af Inatsisartutlov om førtidspension foretages følgende ændringer: |
| *Børnetillæg* **§ 26.** Til førtidspensionister, der har forsørgerpligt over for børn under 18 år, udbetales for hvert barn et børnetillæg. Tillæg udbetales, uanset om forsørgerpligten opfyldes gennem direkte forsørgelse eller ved udbetaling af underholdsbidrag. *Stk. 2.* Opfyldes forsørgerpligten ved betaling af underholdsbidrag, udbetales børnetillægget efter reglerne i landstingsforordning om udbetaling af underholdsbidrag m.v. til børn samt adoptionstilskud. *Stk. 3.* Børnetillæg udbetales ikke til førtidspensionsister, der har fast bopæl uden for Grønland. **§ 27.** Børnetillæg bortfalder, når et eller flere af følgende kriterier opfyldes:1) Barnet er anbragt uden for hjemmet efter Landstingsforordningen om hjælp til børn og unge eller forsørges i øvrigt fuldt ud af det offentlige.2) Barnet modtager uddannelsesstøtte, herunder praktikstøtte, efter reglerne herom.3) Barnet selv får forsørgelsespligt over for en ægtefælle, registreret partner eller barn. **§ 28.** Børnetillæg udbetales med et månedligt beløb, der svarer til det normalbidrag, der årligt fastsættes på finansloven, jf. dog stk. 3. *Stk. 2.* Er begge forsørgere førtidspensionister, udbetales der 1 børnetillæg per barn til hver førtidspensionist. *Stk. 3.* Er førtidspensionisten forpligtet til at betale underholdsbidrag til barnet, udbetales børnetillægget halvårligt, medmindre der er aftalt eller fastsat en anden betalingsperiode.  *Stk. 4.* Bor barnet hos en anden end førtidspensionisten, og er førtidspensionisten forpligtet til at betale underholdsbidrag til barnet, udbetales børnetillægget til den, der er berettiget til at modtage underholdsbidraget. | **1.** §§ 26-28 ophæves. |
|  | **§ 5**I Inatsisartutlov nr. 12 af 22. november 2011 om uddannelsesstøtte, som ændret ved Inatsisartutlov nr. 16 af 6. juni 2016 om ændring af Inatsisartutlov om uddannelsesstøtte, foretages følgende ændringer: |
|  **§ 14.** Uddannelsesstøtte kan ydes i form af stipendium, børnetillæg, særydelse, løntilskud til arbejdsgivere og studielån. På videregående uddannelser ydes uddannelsesstøtten inden for en begrænset tidsperiode efter en klippekortmodel. | **1.** § 14, stk. 1 affattes således:” **§ 14.** Uddannelsesstøtte kan ydes i form af stipendium, særydelse, løntilskud til arbejdsgivere og studielån, jf. dog stk. 2. På videregående uddannelser ydes uddannelsesstøtten inden for en begrænset tidsperiode efter en klippekortmodel.”**2.** Efter § 14, stk. 1 indsættes som nyt stk. 2:” *Stk.* 2. Uddannelsesstøtte kan desuden ydes som børnetillæg til uddannelsessøgende, der:1) studerer på en støtteberettigende uddannelse uden for Grønland, eller2) i henhold til internationale overenskomster, der har virkning for Grønland, sidestilles med danske statsborgere i forhold til ret til uddannelsesstøtte.”*Stk. 2-5* bliver herefter til *stk. 3-6.* |
|  | **§ 6**Denne Inatsisartutlov træder i kraft den xx. xXx 2023. |